ผู้ว่าราชการจังหวัดจันทบุรีนำทุกภาคส่วนร่วมแถลงข่าวชี้แจงแนวทางการแก้ปัญหาราคามังคุดตกต่ำ
นายวิทูรัช ศรีนาม ผู้ว่าราชการจังหวัดจันทบุรี พร้อมด้วยพลเรือตรี นพรัตน์ เลิศล้ำ ผู้แทน กปช.จต.  นาวาเอก จาริก พัวพานิช รอง ผอ.รมน.จังหวัดจันทบุรี  ผู้แทนมณฑลทหารบกที่ 19  ผู้แทนผู้บังคับการตำรวจภูธรจังหวัดจันทบุรี  ผู้แทนกองร้อยรักษาความสงบที่ 3 กองทัพเรือ  รองผู้ว่าราชการจังหวัดจันทบุรีทั้ง 2 คน  นายธนพล กิจกาญจน์ นายก อบจ.จันทบุรี  นายเฉลิมพล ศักดิ์คำ นายกเทศมนตรีเทศบาลเมืองท่าช้าง ร่วมแถลงข่าวเปิดเผยถึงแนวทางการแก้ปัญหาราคามังคุดตกต่ำ เพื่อช่วยเหลือเกษตรกรชาวสวนผลไม้จังหวัดจันทบุรีที่กำลังประสบปัญหา โดยผู้ว่าราชการจังหวัดจันทบุรีกล่าวว่า ในช่วง 2 สัปดาห์ที่ผ่านมาเกษตรกรชาวสวนผลไม้ของจังหวัดจันทบุรีประสบปัญหามังคุดตกต่ำ เนื่องจากปัจจัยหลายด้าน อาทิ ผลผลิตมังคุดออกช้าและประดังกับมังคุดทางภาคใต้ที่ผลผลิตออกมามากในช่วงนี้ รวมทั้งปัญหาการขาดแคลนแรงงานที่ใช้ในการคัดแยกมังคุด ดังนั้นทางจังหวัดจึงได้บูรณาการหน่วยงานที่เกี่ยวข้องเร่งให้การช่วยเหลือเกษตรกร แต่ยังไม่มีโอกาสได้ทำความเข้าใจแก่ท้องถิ่นที่ดูแลและใกล้ชิดกับประชาชน จึงทำให้เกิดความเข้าใจที่คลาดเคลื่อนว่าทำไมจังหวัดไม่สั่งการให้องค์กรปกครองส่วนท้องถิ่นเข้ามาซื้อมังคุดเพื่อช่วยเหลือเกษตรกรทั้งที่ทางจังหวัดเองก็ต้องการเช่นนั้น แต่เนื่องจากในการดำเนินในปีที่ผ่านมาสำนักงานตรวจเงินแผ่นดิน (สตง.) ได้ท้วงติงที่ท้องถิ่นนำเงินงบประมาณไปใช้ในการแทรกแซงราคาผลผลิต ซึ่งกฤษฎีกาได้ตีความว่าการนำงบประมาณไปใช้ในการรับซื้อผลผลิตช่วยเหลือเกษตรกรเป็นการใช้จ่ายเงินงบประมาณแผ่นดินผิดประเภทและไม่ใช่ภารกิจหน้าที่ขององค์กรปกครองส่วนท้องถิ่นเว้นแต่รัฐบาลจะสั่งการเป็นครั้งๆ ไป
   
สำหรับการดำเนินการแก้ไขปัญหาดังกล่าวในขณะนี้จังหวัดจันทบุรีได้เร่งให้การช่วยเหลือเกษตรกรชาวสวนมังคุดโดยการรับฝากขายมังคุดราคากิโลกรัมละ 15 บาท ก่อนที่จะกระจายออกจากพื้นที่แหล่งผลิตไปยังตลาดปลายทางทั่วประเทศโดยเปิดจุดรับฝากรวม 3 แห่ง คือที่ เทศบาลตำบลพลับพลานารายณ์  อบต.ตรอกนอง และ หน้าที่ว่าการอำเภอเขาคิชฌกูฏ มีเกษตรกรนำผลผลิตมังคุดมาฝากขายจำนวนมาก การดำเนินการได้มีการบูรณาการกับทุกหน่วยงานที่เกี่ยวข้องเพื่อช่วยเหลือบรรเทาปัญหาความเดือดร้อนเนื่องจากราคามังคุดตกต่ำแก่เกษตรกรที่สมัครใจเข้าร่วมโครงการอย่างเร่งด่วนแล้ว